**Közel 1300-an vettek részt idén kedvezményes egyszülős üdüléseken**

Tegnap délután ért véget az utolsó olyan üdülési lehetőség idén, amelyen egyszülős családok vehettek részt – ebben az évben több mint 820 gyerek és közel 500 szülő vett részt olyan kedvezményes üdüléseken, amelyeket kifejezetten egyszülős családoknak hirdettek meg. A legtöbb egyszülős család Erzsébet-táborokban és Erzsébet családi hétvégéken tölthetett 3-6 napot Zánkán illetve a Hargita megyei Ivóban, több mint százan pedig tematikus táborozásokon, családi nyaralásokon vehettek részt az Egyedülálló Szülők Klubja Alapítvány partnereivel. A táborozásokban partnerünk volt még a többi között a British Council, a Ludwig Múzeum, a szentendrei Skanzen, az Emmanuel Közösség, a Bilimbo Naphegy Montessori Óvoda, a Magyar Cserkészszövetség, a DUE Médiahálózat és a Budapesti Corvinus Egyetem.

Az üdüléseket 50-95%-os kedvezménnyel vehették igénybe a családok, az Erzsébet-táborok és családi hétvégék pedig fejenként 1000 forintba kerültek – a legtöbb családnál ezt a költséget a szervezési feladatokat is ellátó Egyedülálló Szülők Klubja Alapítvány átvállalta.

**Egyedülálló Szülők Klubja Alapítvány**

Az Egyedülálló Szülők Klubja Alapítvány 2005-ben jött létre, hogy segítse azt a társadalmi csoportot, amely a legnagyobb magyarországi kisebbség, ennek ellenére mind a mai napig gyakran erős negatív megkülönböztetés éri őket a mindennapokban. Ma kb. 300 000 családból hiányzik az egyik szülő és ezek a családok több mint félmillió gyereket nevelnek.

Az Egyedülálló Szülők Klubja Alapítvány elsődleges feladatának tekinti, hogy  információt nyújtson a gyakorlati (jogi, pszichológiai, munkaügyi stb.) kérdésekben, lehetőségeihez mérten adományokkal támogassa a rászoruló családokat, alkalmat teremtsen arra, hogy a szülők saját tapasztalataikon keresztül segítsék egymást, lehetővé tegye számukra a munkahelyi és társadalmi esélyteremtést, megszüntesse az egyedülálló szülők elszigeteltségét, elmagányosodását és lehetőséget teremtsen társadalmi párbeszéd folytatására az egyre növekvő számú egyszülős családokról.

Az alapítvány hozta létre az ország első egyszülős központját Budapesten, amely egy országos hálózat modellintézménye lesz.

További információ az alapítványról: <http://www.egyszulo.hu/>